b'\n_START_ARTICLE_\nPanonski hrast\n_START_SECTION_\nOpis\n_START_PARAGRAPH_\nPanonski hrast je listopadno drevo, ki zraste do 30, izjemoma pa lahko celo do 40 metrov in dose\xc5\xbee do 2 metra v premeru. Skorja drevesa je sprva gladka, po desetem letu pa za\xc4\x8dne pokati v pravokotne ploskve. Barva skorje je svetlo siva. Listi so premenjalni, dokaj veliki in enostavni. Zrastejo od 4\xe2\x80\x9325\xc2\xa0cm v dol\xc5\xbeino, izjemoma pa celo do 33\xc2\xa0cm. Vsak list ima od 6 do 10 parov krp, posamezne krpe pa so tope ali tridelne. Peclji listov so kratki, dolgi od 2 do 6\xc2\xa0mm, izjemoma do 22\xc2\xa0mm. Listi so naj\xc5\xa1ir\xc5\xa1i blizu vrha, skoncentrirani pa so po navadi proti koncu vej. Po zgornji strani so listi temno zelene barve, po spodnji pa so pora\xc5\xa1\xc4\x8deni s kratkimi, gostimi dla\xc4\x8dicami. V jeseni se listi obarvajo rjavo, rde\xc4\x8dkasto ali rumeno. V\xc4\x8dasih ostanejo na vejah do naslednje pomladi. Brsti panonskega hrasta rde\xc4\x8dkasto rjavi, dokaj dolgi in za\xc5\xa1iljeni._NEWLINE_Cvetovi so enospolni; mo\xc5\xa1ki so zdru\xc5\xbeeni v 4\xe2\x80\x935\xc2\xa0cm dolga ma\xc4\x8di\xc4\x8dasta socvetja, pora\xc5\xa1\xc4\x8dena s kratkimi dla\xc4\x8dicami, \xc5\xbeenski svetovi pa so klasasti in veliko bolj kosmati. Iz oplojenih cvetov se razvijejo plodovi - \xc5\xbeelodi, ki so na veje pritrjeni na kratkih pecljih. Skledica \xc5\xbeeloda je polkro\xc5\xbena in sestavljena iz \xc5\xa1tevilnih olesenelih lusk. \xc5\xbdelod dozori oktobra in se takrat obarva svetlo rjavo. Posamezni plodovi so dolgi od 15\xe2\x80\x9335\xc2\xa0mm, rastejo pa v skupinah od dva do osem \xc5\xbeelodov.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nPanonski hrast je samonikel na Balkanu, delih Mad\xc5\xbearske, Romunije in Tur\xc4\x8dije, pa tudi po delih ju\xc5\xbene Italije. Osrednje rasti\xc5\xa1\xc4\x8de vrste predstavlja Balkan, kjer je za to drevesno vrsto najprimernej\xc5\xa1a podlaga. Panonski hrast namre\xc4\x8d najbolje uspeva v globoki, kisli zemlji, ki je tipi\xc4\x8dna za Srbijo, Bolgarijo in Romunijo. Prija mu tudi klima, zna\xc4\x8dilna za kontinentalno podnebje, kjer je zemlja poleti suha, spomladi pa mo\xc4\x8dno namo\xc4\x8dena. Kljub temu pa panonski hrast ne prena\xc5\xa1a poplavljenih terenov ter apnen\xc4\x8dastih tal. Panonski hrast predstavlja osnovno drevo srbskega me\xc5\xa1anega gozda, predvsem v panonskih ravnicah. Kasneje so to drevo za\xc4\x8deli zasajati v velike parke, saj so stara drevesa izjemno slikovita.'